  Виталий Пронин 24-тӥ мае Вотка ёросысь Юльской (Июльской) черкогуртысь библиотекалы Сергей Михалков писательлэсь нимзэ сётӥзы. Ужрад ортчиз П. Чайковскийлы сӥзем литературной фестиваль улсын. Е. Кончаловский но И. Прозоров конкурсын вормисьёсты пусъён дыръяФото: Олег Ларин19 библиотекаос С. Михалковлэн нимыныз пусъемын. Соос интыяськемын Россиысь пӧртэм каръёсын, Польшаын, Словакиын, Белоруссиын, Южной Осетиын. Та лыдӟиськон юртъёс кылдыто С. Михалков нимо библиотекаослэсь огазеяськонзэс. Юльскойысь библиотека луиз С. Михалков нимо нырысетӥез гурт лыдӟетъюрт. Библиотека пуктэмын вал 1910-тӥ арын Россиысь югдытӥсь, книга поттӥсь но меценат Флорентий Павленковлы луыса. Али со культурая, ивор вӧлмытонъя но книгаез утёнъя бадӟым центр луэ. Библиотекае трос нылпиос ветло - соос Россиысь но элькунысьтымы пӧртэм литературной конкурсъёсы пырисько. 2017-тӥ арын Юльскойысь библиотека «Удмурт элькунысь устоез культурая юрт» нимын пусъемын. Библиотекалы тодмо писательлэсь нимзэ сётонлы сӥзьыса, Воткаысь «Юбилейный» культурая дворецын ужрад ортчиз. Отчы пыриськизы С. Михалковлэн внукез - актёр, режиссёр, продюсер Егор Кончаловский, Россиысь культурая фондысь ужась Ольга Буцкая, «Детская литература» издательстволэн валтӥсь редакторез Ирина Котунова, Россиысь нылпиослэн книгаоссыя кенешлэн директорез Людмила Чижова но Нижний Новгородысь, Калининградысь но Красноярскысь С. Михалков нимо библиотекаослэн кивалтӥсьёссы. Юльскойысь библиотекарьёсты ӟечкыланы озьы ик вуылӥзы Кун Кенешысь ялан ужась комиссиослэн кивалтӥсьёссы Елена Дербилова но Владимир Варламов, Вотка ёрослэн йырыз Илья Прозоров но ёросысь Депутатъёслэн Кенешсылэн тӧроез Михаил Назаров. И. Прозоров тау кариз Е. Дербиловалы но В. Варламовлы - соос тыршемен, Юльскойысь библиотекалы таӵе бадӟым шуд усиз. В. Варламов Вотка ёрослэн йырыз вал, со вакытэ 2016-тӥ арын Юльской черкогуртын «Современник» культурая но спортъя дворец пуктэмын вал. Отын ик интыяськемын библиотека но. Е. Дербилова Юльскойысь библиотекалы С. Михалковлэсь нимзэ сётыны дэмлаз. Елена Анатольевна верамъя, малпанэз йылозяз-пумозяз вуттытозь, 1 но ӝыны ар ортчиз. Е. Дербилова пусйиз: кунмы тыршыны кулэ, калык мед лыдӟиськоз шуыса, угось книга калыкез дышетон удысын, нылпиосты будэтонын бадӟым инты басьтэ. Е. Дербилова пумиськонын С. Михаловлэсь «Чистый лист» кылбурзэ лыдӟиз. Юльскойысь калыкез ӟечкылаз Е. Кончаловский но. Писательлэн нимыз уг вуны, солэсь произведениоссэ печатлало, лыдӟо но библиотекаослы сёто ке, - вераз Е. Кончаловский. - Мон С. Михалковлэн нунокез луисько, соин мынам туж потэ, нылпиос, егитъёс солэсь произведениоссэ лыдӟыса мед будозы шуыса. Е. Кончаловский но И. Прозоров ӟечкылазы С. Михалковлэн произведениосысьтыз геройёслы сӥзем конкурсын вормем пиналъёсты. Юльскойысь библиотека 1 сюрс выль книгаен узырмиз. Таӵе кузьымез дасяз Россиысь культурая фонд «Туннэ - нылпиос, ӵуказе - калык» проектэз улсын. Виктория Крамова  